ET Euroopa Liidu Teataja C 328/38

24. septembril 2010 esitatud hagi — Northern Ireland Department of Agriculture and Rural Development versus komisjon

(Kohtuasi T-453/10)

()

2010/C 328/65

Kohtumenetluse keel: inglise

Pooled

Hageja: Northern Ireland Department of Agriculture and Rural Development (Belfast, Ühendkuningriik) (esindajad: Solicitor K. Brown ja Barrister D. Wyatt, QS)

Kostja: Euroopa Komisjon

Hageja nõuded

— tühistada komisjoni 15. juuli 2010. aasta otsus nr 2010/399/EL (1) (teatavaks tehtud numbri K(2010) 4894 all) kirje osas, mis näeb ette, et Põhja-Iirimaal 2007. eelarveaastal tehtud kulutusi korrigeeritakse 5 % suuruses kindlas määras, s.o 18 600 258,71 euro võrra, ja

— mõista kohtukulud välja kostjalt.

Väited ja peamised argumendid

Käesoleva hagiga taotleb hageja ELTL artikli 263 alusel, et komisjoni 15. juuli 2010. aasta otsus nr 2010/399/EL (teatavaks tehtud numbri K(2010) tühistataks osaliselt, niivõrd kui sellega arvatakse Euroopa Liidu rahastamise alt välja kirje, millele vastab Põhja-Iirimaal 2007. eelarveaastal tehtud kulutuste korrigeerimine 5 % suuruses kindlas määras, s.o 18 600 258,71 euro võrra.

Hageja esitab oma hagi toetuseks järgmised väited.

Esiteks on komisjon otsus eespool nimetatud kirje osas tehtud faktilisi asjaolusid ja õigusnorme rikkudes, kuna põhikontrolli käigus avastatud puudused ja nende mõju 2007. aruandeaastal deklareeritud abikõlblike hektarite arvule ei saanud tuua kaasa võimalust korrigeerida 5 % võrra kõiki asjaomaseid kulutusi Põhja-Iirimaal sellel aastal. Niisugune üledeklareerimine ei oleks saanud mõjutada talunikele aastail 2000–2002 makstud summade põhjal arvutatud võrdlussummasid, vaid oleks saanud ainult suurendada 2005. aasta toetusõiguste arvu, mitte toetussummat. Ligikaudu 78 % toetusõiguse summast, mis kuulus jaotamisele ja jagamisele talunike poolt aastal 2005 deklareeritud abikõlblike hektarite vahe,l määrati kindlaks talunikele aastail 2000–2002 tehtud maksete põhjal ning seda ei saanud mõjutada vead 2005. aasta abikõlblike hektarite kindlaksmääramisel, mida korrati aastal 2006. Veelgi enam, vähendamist ja väljaarvamist või sanktsioone käsitlevaid sätteid tuleb kohaldada, arvestades toetusõiguse tagasiulatuva kohandamise põhimõtet ja põhimõtet, mille kohaselt juhul, kui talunik deklareerib liigselt toetuskõlblikke hektareid ja toetusõigusi, kuid abikõlbliku maa pindala on piisav, et olla aluseks kogu toetusõigusele, mida talunik tegelikult võib taotleda, siis ei määrata mingeid sanktsioone. Komisjon on neid põhimõtteid sätestavaid norme valesti tõlgendanud ning seega oluliselt ülehinnanud summasid, mida Põhja-Iirimaa talunikelt tuleb seoses 2006. aruandeaastal toimunud üledeklareerimisega tagasi nõuda.

Lisaks on komisjon rikkunud proportsionaalsuse põhimõtet, kuna tema hinnangul on tõenäoline kahju 5 % kõigist tehtud kulutustest, olgugi et juhtudel, kui Euroopa Liidu rahastavatele rahastutele tekitatud kahju suurust ei ole võimalik täpselt kindlaks teha, tuleb kohaldada põhimõtet, et korrektsiooni määr peab selgelt vastama tõenäolisele kahjule. Komisjoni hinnang põhineb kahel ekslikul eeldusel: esimene ekslik eeldus on, et tähelepanuta tuleb jätta asjaolu, et abikõlblike maade ülehindamine aastatel 2005 ja 2006 ei saanud negatiivselt mõjutada umbes 78 % talunikele maksmisele kuuluvatest toetustest — viimased ei oleks seega kujutanud rahastule mingit ohtu. Teine ekslik eeldus on, et komisjon hindas oluliselt üle summasid, mida Põhja-Iirimaa talunikelt tuleb seoses 2006. aruandeaastal toimunud üledeklareerimisega tagasi nõuda. Lõpetuseks, kuna komisjoni otsus vähendada rahastamist 5 % suuruse kindla määra võrra rajaneb Euroopa Liidu rahastutel tekkiva tegeliku tõenäolise kahju olulisel ülehindamisel, siis tuleb teha järeldus, et 5 % suuruse kindla määraga vähendamine oli liigne ja seega ebaproportsionaalne.

(1) Komisjoni 15. juuli 2010. aasta otsus, mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) raames (teatavaks tehtud numbri K(2010) 4894 all) (ELT L 184, lk 6).